**ԴԱՎԻԹ ԲԱԼԱՍԱՆՅԱՆ**

**ԱՐԱՀԵՏՆԵՐ**

**Բանաստեղծություններ**

Խմբագիր` Հովհաննես Սարոյան

**ԵՐԵՎԱՆ, Միտք, 2001թ.**

**ԴՈՒ**

**Դու մի հուշ ես իմ կորած անցյալում,**  
**Իմ ապագայում՝ փոքրիկ հույս,**  
**Դու արձագանքն ես տառապանքներիս**  
**Կործանումից՝ փրկությունս:**

**Դու մի խարույկ ես հեռու անտառում,**  
**Եվ իմ սրտում միշտ անմար ես մնում:**  
**Դու հուշ ես, դու  հուշ` կորած անցյալում,**  
**Կորած անցյալի անապատներում:**

**Միևնույն է, հույսս չի հանգչում երբեք,**  
**Չի հաշտվում կորուստի մտքին,**  
**Բայց արդեն շատ ուշ է ինչ-որ բան փոխել,**  
**Եվ փախչել դաժան կյանքի ընթացքից:**  
**15.10.1997թ.**

**ԷԼԵԳԻԱ**

**Պառկեի մեր դաշտում,**  
**Նայեի երկնքին,**  
**Սուզվեի երկնքի անեզր կապույտում,**  
**Խորհեի, տխրեի,**  
**Աչքերս փակեի**  
**Ու հարբած բույրերից՝ քնեի խոտերում:**

**Անձրևի վար թափվող**  
**Շիթերից զարթնեի,**  
**Դառնայի ընկերը վարարող առվակի,**  
**Վազեի նրա հետ,**  
**Ու թրջված հագուստով**  
**Բացեի կարոտով դուռը մեր տնակի:**  
**11.05.1997թ.**

**ՀՈՒՇ**

**Լուսնկա գիշերով**  
**Հանդարտ ու միայնակ**  
**Կշրջեմ ծովափում դյութական,**  
**Կդիտեմ՝ ինչպես են**  
**Համբուրվում մեղմագին**  
**Ջրերն ու երկինքը կուսական:**

**Կհիշեմ մեր անդարձ**  
**Հեռացած օրերը**  
**Ու քեզ երջանիկ պահերն իմ,**  
**Անմոռաց խոսքերը**  
**Եվ սիրո արցունքներըը,**  
**Ինչպես միշտ, կտանջեն իմ հոգին:**  
**23.04.1997թ.**

**ՀԱՅԱՍՏԱՆ**

**Խավարում կորած, կարոտից ծեծված**  
**Իմ փոքրիկ, փոքրիկ, փոքրիկ Հայաստան,**  
**Ու՞ր է կորել քո հայացքը հպարտ,**  
**Քո սեգ աչքերի նայվածքն առնական:**  
**Մի՞թե ընկել է զինվորդ անպարտ,՝**  
**Մեր ազգի պաշտպան զինվորը արի,**  
**Մի՞թե կորել է հպարտությունը**  
**Մեր նախնիների,**  
**Որ մեր սրտի մեջ**  
**Միշտ նմանվում է Արարատ սարի:**  
**Կրկին բարձրացիր հրդեհի միջից**  
**Թռչունի նման,**  
**Իմ փոքրիկ, փոքրիկ, փոքրիկ Հայաստան:**  
**1996թ.**

**ՍԵՎԱՆ**

**Ես սիրում եմ  կապույտ աչքերդ, Սևա՛ն**  
**Անծայրածիր զուլալ դաշտերդ` ջրի,**  
**Հորիզոնդ` մշուշներում իրական,**  
**Ալիքներիդ խաղաղ նիրհը ափերին:**

**Թագուհին ես բոլոր, բոլոր լճերի,**  
**Հմայագեղ մեր հիացքն ես դյութական,**  
**Քո երազը իմ Հայաստան աշխարհին**  
**Լույս է տալիս գետի տեսքով Հրազդան:**  
**1996թ.**

**ՀԱՅՈՑ ՀՈՂԵՐԸ**

**Հայոց հողերը քարից քամված են,**  
**Թավիշ կանաչով սակայն օծված են,**  
**Մեր անձնագիրն է հողն այս, անունը,**  
**Հայոց հողում է կանգուն մեր տունը:**

**Ցանել ենք, ջրել դառը քրտինքով,**  
**Որ առողջ լինենք և ուժեղ` հոգով,**  
**Հայոց ջրերը մեր նոր երգերն են,**  
**Հայոց լեռները մեր հիմն վերքերն են:**  
**1996թ.**

**ԱՇՈՒՆ**

**Երկինքը մթնել է.**  
**Աշուն է գալիս`**  
**Տերևաթափով ոսկեգույն:**  
**Կարծես ծերացել է**  
**Մոտակա այգին.**  
**Պարզկա գիշեր է**  
**Այտերին իջնում:**  
**Ամռան օրերից**  
**Թախծոտ մի հուշ է**  
**Մնացել միայն,**  
**Ինչ առինքնող է**  
**Այս կյանքը դաժան:**  
**Քամու սուլոցը**  
**Կարծես հուշում է**  
**Գալուստը աշնան,**  
**Ու արթնանում են**  
**Կրկին հուշերը**  
**Անդարձ հեռացած**  
**Մի ուրիշ աշնան:**  
**30.09.1996թ.**

**ՄԱՆԿՈՒԹՅԱՆ ՕՐԵՐ**

**Արի այսօր մեր մանկության**  
**Դաշտը գնանք,**  
**Գնանք` քաղենք հին հուշերը մեր կյանքի:**  
**Կանաչներում նստենք մի քիչ**  
**Ու զրուցենք,**  
**Որ հոգսերից թեթևանա մեր հոգին:**

**Հիշենք` ինչպես ենք խաղացել,**  
**Ուրա`խ, անհոգ,**  
**Թռվռացել` առավոտից երեկո,**  
**Եվ ինչպես է արտույտի պես**  
**Թռել անցել**  
**Խենթ ու խելառ մանկությունը հոգեթով:**  
**1996թ.**

**ՀԱՅՈՑ ԼԵԶՈՒՆ**

**Հայոց լեզուն իմ սրտի դոփյունն է**  
**Ուժն է զորավոր իմ նախնիների,**  
**Հայոց լեզուն իմ կյանքի իմաստն է**  
**Ու լույսն է գալիք մեր սերունդների:**

**Հայոց լեզուն մեր ապրելու կիրքն է`**  
**Ե՛վ մեր աշխարհում, և՛աշխարհից դուրս,**  
**Մեր և՛ այսօրվա, և՛ վաղվա գիրքն է,**  
**Որ ամեն հայի նվիրում է լույս:**  
**1996թ.**

**\*\*\***

**Մինչև լուսացավ,,**  
**Կիսալուսինը**  
**Իր ճամփան անցավ:**  
**Հերթը այդ պահից**  
**Հասավ արևին,**  
**Որ լույսն իր արդար**  
**Տվեց աշխարհին:**  
**Ծաղկեցին կանաչ**  
**Դաշտերը չքնաղ,**  
**Շողացին սիրով**  
**Սարերը վսեմ,**  
**Իսկ արևմուտքում**  
**Լուսինը գունատ**  
**Բարևն իր անցավ**  
**Տվեց արևին**  
**Եվ խոհերի մեջ**  
**Լուռ անհետացավ:**  
**1996**

**ՄԱՌԱԽՈՒՂ**

**Ասես թե աշխարհը մխում է,**  
**Մեծ ամպից սահում է մի սավան,**  
**Վախվորած նա մի քիչ դողում է**  
**Ու ծածկում ճանապարհ ու ավան:**

**Ու՞ր կորան կյանքի լավ օրերը**  
**Հավքերը գեղգեղուն, այգին պերճ…**  
**Անցողիկ է անշուշտ այս ամենը,**  
**Միայն թե չհասնի տարեվերջ:**  
**28.08.1996թ.**

**ՍՊԱՍՈՒՄ**

**Հորիզոնը կարմրին է տալիս,**  
**Իսկ լուսինը թաքնվում է**  
**Ամպերի հետևում:**  
**Շուտով կլուսանա,**  
**Եվ օրը**  
**Երկար ճանապարհի նման**  
**Կսկսվի նորից,**  
**Իսկ արթնացած մարդիկ**  
**Կգան-կգնան իրենց խոհերով,**  
**Իրենց տագնապներով,**  
**Բայց գտնելու հույսով:**  
**28.08.1996թ.**

**ԱՆԴՈՐՐ Է ՏԻՐՈՒՄ**

**Արդեն մթնել է,**  
**Անձրև է մաղում,**  
**Մշուշների մեջ**  
**Կարծես թե նիրհած**  
**Խրճիթների տաք ծուխն է երևում:**

**Հեռվից տուն դարձող**  
**Հողագործի պես**  
**Չափազանց հոգնել է**  
**Աշխարհը կարծես…**

**Ու մարդիկ նստած**  
**Սեղանների շուրջ՝**  
**Տաք հուշերի մեջ**  
**Խորհում են հանդարտ**  
**Եվ հանգստանում:**  
**Անդորր է տիրում,**  
**Ու այն կձգվի մինչև առավոտ…**  
**24.09.1996թ.**

**ՎԱՐԴԱՎԱՌ**

**Իմ մանկության ծիծաղը զիլ**  
**Մեր սարերի գրկում մնաց,**  
**Իմ մանկության երազը բիլ**  
**Մեր խրճիթի քիվին մնաց:**

**Էլ ետ չի գա դաշտում քաղած**  
**Ծաղիկների բուրմունքը հեզ,**  
**Էլ չի նայի մայրս ճամփից՝**  
**Հույսով, որ դեռ ետ կգամ ես:**

**Արի այսօր միայն հիշենք**  
**Լավ օրերը, որ գնացին,**  
**Վարդավառը դաշտում տոնենք,**  
**Տեղի չտանք տխուր լացի:**

**Խոտերի մեջ սեղան բացենք,**  
**Թախծոտ հուշերը մոռանանք,**  
**Սիրով մի թաս գինի խմենք,**  
**Ծաղկանց գրկում գինովանանք:**  
**28.08.1996 թ.**

**ՈՒՇ ԳԻՇԵՐՈՎ**

***Ուշ գիշերով ես դուրս կգամ փողոց…******Արտակ Համբարձումյան***

**Ուշ գիշերով ես դուրս կգամ փողոց,**  
**Սակավամարդ ճանապարհով**  
**Կհեռանամ անձայն**  
**Ծանոթ կառապանի կողքով…**  
**Ու ինձանից հետո**  
**Փակ կմնա դուռս,**  
**Կջնջվեն հետո իմ հետքերը ցավի…**  
**Ինձ կհիշեն մեկ — մեկ**  
**Ակնթարթի չափով,**  
**Ակնթարթում կանցնի կյանքս հուշի տեսքով,**  
**Ակնթարթում կանցնի կյանքս երազի պես,**  
**Կանցնի կյանքս, որում**  
**Սխրանքներս բոլոր**  
**Նվիրված են լոկ քեզ…**  
**28.08.1996թ.**

**ԼՈՒՌ Է ՄԵՐ ԳՅՈՒՂԸ**

**Լուռ է մեր գյուղը մշուշում կորած,**  
**Լռել են այնտեղ երգերը վաղուց,**  
**Դադարել կայտառ պարերն հայկական…**  
**Ջուր ու անձրևի կարոտից հիմա**  
**Հասկերն են լացում,**  
**Մահվան ճարակից փրկված հույսերը**  
**Նոր տուն եմն փնտրում…**  
**Կամրջի կողքին մեր տունը լքված**  
**Լռել է նույնպես,**  
**Հանգչել է այնտեղ**  
**Ճրագը՝ մորս անքուն գիշերվա…**  
**Մայրս չի թխում**  
**Թոնրում տաք լավաշ,**  
**Չի օրորում ինձ՝**  
**Անուշ երգերով հակված ինձ վրա…**  
**Լուռ է մեր գյուղը մշուշում կորած,**  
**Ամեն ինչ այնքան պայծառ ու հեռու,**  
**Միայն հուշերը տանջում են հոգիս,**  
**Տանջում են երկար ու չեն հեռանում…**  
**1996թ.**

**ՁՄՌԱՆ ԳԻՇԵՐ**

**Առաջին ձյունը,՝ թեթև ու անուժ**  
**Իջավ մազերիդ, այտերիդ քնքուշ:**  
**Խաղաղ գիշերը թվում է երազ,**  
**Անձուկ հայացքով նայում ես վրաս:**

**Քո տաք այտերին ու տաք թարթիչներին**  
**Փաթիլներն հալված արցունք թվացին:**

**Իջնում էր ձյունը գիշերում անձայն,**  
**Ծածկում ամեն ինչ ինչպես մի սավան:**

**Ձմռան գիշեր էր՝ ճերմակ ու անվիշտ**  
**Միայն դու ինձնից հեռացար ընդմիշտ…**  
**18.10.1996թ.**

**ԵՐՋԱՆԻԿ ՀՈՒՇԵՐ**

**Մի խավար գիշեր**  
**Կշրջեմ նորից հայրենի գյուղում,**  
**Կնստեմ մեր տան**  
**Քանդված պատերի քարերից մեկին:**  
**Երկա~ր կհիշեմ,**  
**Թե մեր մեծերը ինչպես են սիրով**  
**Տներ կառուցել,**  
**Ինչպես են վարել, ինչպես են ցանել,**  
**Ջրել ու քաղել արտերը ոսկի՝**  
**Առանց հոգնության,**  
**Առանց հանգստի…**  
**Հոգնությունն իրենց**  
**Սայլին են բարձել**  
**Ու կեսգիշերին տուն վերադառրձել…**  
**Այդքանից սակայն**  
**Երջանիկ հուշ է միայն մնացել**  
**Ու մի ցանկություն.**  
**Մի խավար գիշեր**  
**Կշրջեմ նորից հայրենի գյուղում…**  
**20.11.1996թ.**

**ԻՐԻԿՆԱԺԱՄ**

**Աստղերը ժպտում լուսեղեն նազով,**  
**Դաշտը ննջում էր խաղաղ մշուշում,**  
**Մաքուր ու հանդարտ անդորր էր տիրում**  
**Գիշերվա մուժում:**

**Երկինքր ուև երկինք անուշ նիրհեցին՝**  
**Ցնորված կապույտ մութի աշխարհում**  
**Չարտասված տխուր խոսքեր մնացին**  
**Միայն իմ հոգում:**  
**21.03.1997թ.**

**ԹԱԽԻԾ**

**Բարակ ամպերը թախիծ են մաղում**  
**Իմ սրտի բոլոր անկյունների մեջ,**  
**Նորից արթնացել այս ցուրտ խավարում,**  
**Մի քաղցր վիշտ է տրոփում անվերջ:**

**Ինչքա~ն երազներ մնացին հեռվում**  
**Ու ինչքա~ն լույսեր մարեցին անհույս,**  
**Անդարձ օրերի կարոտի միգում**  
**Խավարը իջել, փարվել է հոգուս:**  
**30.03.1997թ.**

**ԳՅՈՒՂԻՍ ՃԱՄՓԱՆ**

**Գյուղիս ճամփան**  
**Անվերջ խոհեր ունի,**  
**Գյուղիս ճամփան**  
**Տանջող մտքեր ունի,**  
**Գյուղիս ճամփան**  
**Հաճախ ոտքով եմ անցել,**  
**Սարի լանջերով,**  
**Խոր անտառների,**  
**Ոսկե արտերի միջով եմ անցել:**  
**Այս անգամ գյուղից**  
**Հեռացա անդարձ, հեռացա ընդմիշտ…**  
**Գյուղը սարերի հետևում մնաց,**  
**Իսկ իմ սրտի մեջ**  
**Մեր հին խրճիթի կարոտը մնաց,**  
**Հուշեր մնացին**  
**Մեր տաք, բայց լքված խրճիթի մասին,**  
**Ուր երբեք արդեն չեմ վերադառնա,**  
**Ուր երբեք արդեն ճրագ չի վառվի,**  
**Միայն հուշերում**  
**Գյուղիս ճամփան ինձ այնտեղ կտանի,**  
**Միայն հուշերում ես կդեգեռեմ**  
**Գյուղում ծերացած,**  
**Բայց հուշերիս մեջ գյուղը դեռ կապրի:**  
**10.10.1996 թ.**

**ԹՈՎԻՉ ՀԵՔԻԱԹՆԵՐ**

**Շրջում եմ դարձյալ պուրակում այն մեր,**  
**Որին գրկել է թախծալի աշուն,**  
**Այգում իջնում են թովիչ հեքիաթներ,**  
**Աշխարհը հանգիստ խոր շունչ է քաշում:**

**Ժպտում են պայծառ լուսին ու աստղեր,**  
**Գալիք օրերը ներշնչում են հույս,**  
**Քամին ցրում է դեղնած տերևներ**  
**Տերևների հետ՝ հոգսերը հոգուս:**  
**30.03.1997թ.**

**ՀՐԱԺԵՇՏ**

**Այս կյանքից թախծալի**  
**Խոսքերը կմնան բաժանման,**  
**Կարոտն ու հեգնանքը**  
**Իմ սիրտը կտանջեն ամեն ժամ:**

**Երազները անհույս**  
**Արցունքները սիրո կգնան,**  
**Այս աշնան անհաստատ**  
**Օրվա պես կչքվեն անպայման:**  
**8.04.1997թ.**

**ՆԵՐԻՐ**

**Ների՛ր, ների՛ր, որ թողեցի**  
**Քեզ մենության ցրտերի մեջ,**  
**Ների՛ր, որ ցավ պատճառեցի,**  
**Ների՛ր, գրկի՛ր, սիրի՛ր անվերջ:**

**Մեր կյանքը լի էր մեղքերով,**  
**Մեր խոսքերում խանդն էր ապրում,**  
**Մեր սրտերը լցնում ցավով**  
**Ու խորտակում ու խորտակում:**  
**28.07.1998թ.**

**\* \* \***

**Երբ լոկ մի ճրագ կմնա հեռվում**  
**Ու երբ որ հեռվում աստղերը վառվեն,**  
**Կարոտի, հույսի լուսե տաճարում**  
**Քո պատկերը իմ մտքում կպահեմ:**

**Կհիշեմ կրկին անդարձ մանկության,**  
**Հեռու մանկության լեռ ու արահետ,**  
**Երջանիկ խոսքեր, հուշ ու երազներ**  
**Կապրեն իմ սրտում ընդմիշտ ու հավետ:**  
**20.06.1997թ.**

**ԵՐԱԶ**

**Ու նորից կհնչի մեղեդին,**  
**Մեղեդին՝ երազով օրորված,**  
**Կարթնանան վերստին խոր քնից**  
**Հույսերս՝ մշուշում մոլորված:**

**Երբ մռայլ ու թախծոտ ամպերից**  
**Արևը սիրալիր ժպտա ինձ,**  
**Ինչպես որ լուսինը արևից**  
**Դու նորից կփախչես ինձանից:**  
**18.06.1997թ.**

**ԵՐԱԶԱՆՔ**

**Հեռավոր մեր չքնաղ դաշտերում**  
**Ուզում եմ թափառել վերստին**  
**Ու մինչև, ու մինչև իրիկուն**  
**Լուռ պառկել բուրավետ խոտերին:**

**Աղոթել, մաքրվել, խաղաղվել,**  
**Մոռանալ ու սիրել եմ ուզում,**  
**Հոգսերից վերանալ, սավառնել,**  
**Երջանիկ օրեր եմ երազում:**  
**30.05.1997թ.**

**\* \* \***

**Թույլ փչում է մեղմիկ քամին,,**  
**Ու դեռ հույս կա շարունակելու…**  
**Դեռ հնշում է այն մեղեդին,**  
**Ուր անցյալն է արթնանալու:**

**Մորս վառած թոնիրը տաք**  
**Սպասում է դեռ հացթուխին,**  
**Իսկ խաղաղված երկնքի տակ**  
**Եռում է դեռ կյանքը գյուղի:**

**Էլ ի՞նչ հարկ կա թողնել-փախչել,**  
**Երբ որ ոչինչ չկա հեռվում,**  
**Կյանքն այստեղ է, դրախտն այստեղ՝**  
**Քո հայրենի սուրբ օջախում:**  
**28.07.1998թ.**

**ՄԵՆՈՒԹՅՈՒՆ**

**Արդեն ժամանակն է բաժանվելու,**  
**Ու դարերը մեզ կզատեն կրկին,**  
**Թեթև ամպրոպից է խորտակվելու**  
**Անցյալն ու ներկան կապող կամուրջը հին:**

**Դու իմ փարոսն ես եղել կյանքում,**  
**Եղել ես հավատս՝ սուրբ ու քնքուշ,**  
**Անհաս բարձունքը իմ ջահել հոգու,**  
**Իմ սերն ես եղել, եղար և հուշ:**  
**09.04.1998թ.**

**ՀԻԱՍԹԱՓՈՒԹՅՈՒՆ**

**Դու աղաչում ես, որ ես քեզ ներեմ,**  
**Ներեմ մեղքերդ, ներեմ՝ ինչպես միշտ,**  
**Սակայն հավատա, որ ուշ է արդեն,**  
**Ամեն ինչ հիմա դարձել է մի վիշտ:**

**Արդեն ուժ չկա իմ ցավոտ սրտում,**  
**Որն լքել ես,փախել շարունակ,**  
**Ու նորից փորցձել ես չեմ ցանկանում,**  
**Ես չեմ ցանկանում վերստին խաբվել:**

**Հալվում են հիմա օրերը արդեն,**  
**Հալվում է սերը, որ մարի հավետ,**  
**Մեր սիրո մոմը դու ինքդ ես վառել,**  
**Թույլ տուր ինձ հանգիստ մարել մոմի հետ:**  
**11.03.1998թ.**

**ՎԵՐՋԻՆ ՏԵՐԵՎ**

**Աշնան վերջին մեղեդին՝**  
**Վերջին տերևն ընկավ վար,**  
**Ու տարածվեց աշխարհին**  
**Կաթնաճերմակ մի մշուշ:**

**Սիրո վերջին մեղեդին՝**  
**Վերջին տերևն ընկավ վար,**  
**Մնաց խոսքը քո վերջին,**  
**Մնաց որպես քաղցր հուշ:**

**Ե՛վ բնության, և՛ սիրո**  
**Ավարտն այստե՞ղ է լինում,**  
**Քամին բերում է**  
**Հեռվից ճերմակ սավան ու տաք հուշ:**  
**14.03.1998թ.**

**ԱՆՑՅԱԼԸ ԵՎ ՆԵՐԿԱՆ**

**Ես քո ստվերն եմ եղել դարերով,**  
**Ես միայնակ եմ ապրել սիրելով,**  
**Դու և թախիծն ես եղել իմ կյանքւի,**  
**Դու և արևն ես եղել իմ կյանքի:**

**Ոչնչի համար հիմա չեմ զղջում**  
**Ու շատ հանգիստ եմ, քանի որ գիտեմ՝**  
**Դու կաս աշխարհում,**  
**Թեկուզ սիրում ես ո՛չ ինձ, ուրիշին,**  
**Որը քեզ համար քո սերն է միակ,**  
**Որ քեզ է տվել կյանքում ամեն ինչ,**  
**Կիսել հոգս ու ցավ…**

**Ոչնչի համար սակայն չեմ զղջում,**  
**Անցյալս, ներկաս քեզնով է լցված**  
**Ու իմ գալիք վառ երազներում**  
**Դու պիտի ապրես:**  
**03.03.1998թ.**

**\* \* \***

**Անտեսելով անցյալը՝**  
**Կյանքն է նորից շարունակվում,**  
**Անտեսելով հին ցավերը՝**  
**Հավատում ենք ու սպասում:**

**Խելագառ տանջանքների**  
**Ու վերքերի դաժան ցավին**  
**Դիմացել ենք շարունակ,**  
**Դիմանում ենք և այսօր:**

**Ու ապրում ենք ցավով**  
**Ու ապրում ենք սիրով,**  
**Քանի դեռ չի մարել հոգսը**  
**Մեր սրտերի քխորքում:**

**Անտեսելով անցյալը՝**  
**Կյանքն է նորից շարունակվում,**  
**Անտեսելով հին ցավերը՝**  
**Հավատում ենք ու սպասում:**  
**15.01.1998թ.**

**ԱՆՈՒՐՋՆԵՐ**

**Քնած աշխարհի անդորրը խախտող**  
**Սեր է բերում զով պահը գիշերվա,**  
**Ու նորից զարթնում են կարծես ալարկոտ,**  
**Հեռվում մոլորված հույսերը ճերմակ:**

**Լսվում են հեռու անցյալում կորած**  
**Խոսքերը սիրող քնքուշ էակի,**  
**Ու նորից հանգչում, հանգչում են կամաց,**  
**Սիրո անուրջները մեր հին օրերի:**  
**10.09.1997թ.**